Viel Leit, sogar in de Vorderpalz, kenne eenfach nett bekeppe, dass in de wescht-pälzisch unn in unserer saarpälzisch Sprooch die Fraue kenn weibliche Wese sinn: e Fraa iss Neutrum, also sächlich ! Dass ma uns richtig vestehn: nadeerlich gebts bei uns aa ganz dolle weibliche Forme -  awwer halt niemools in de Grammatik !!!    Das losst sich ganz eenfach erkläre. Alle Frauename fange bei uns met  s  an: s Luwwies, s Helga, s Nadine s Kättsche, unn so weiter unn so fort. Huddel kried ma bei Vorname, wo met zwää  s  anfange wie  s - Sophie  oder  s - Silvia ; doo veknoddelt ma sich ball die Zung, fa das ausseschwätze. Well das  s  jetzt joo awwer die Korzform vun  das  iss, sinn Fraue sächlich  nett se vewechsele met sachlich. Ganz klor iss, dass enns vun de  schenschte Komplimende fa e Fraa bei uns iss, sie wär e ganz goldisches, badendes unn liewes  Ding .  Een Problem hats frieher gebb: e Fraa, wo nett veheirat war, war  s Frollein , die Lehrerin war awwer  die Frollein . Unn well Lehrerinne lang gar nett hann veheirat sinn däärfe, war  s Frollein  in de Schul aa  die Frollein .  Ich hann die Probleme, wo ma ma met Frauename krien kann, am eischene Leib erfahre misse. Ich hann mei Ausbildung bei Mannheim gemacht. Dort hann ich mich unn  mei Fraa vorgestellt:  Ich bin de Klaus (*), unn Meins iss s Ulrigge. Die hann sich ball schebb gelacht unn mich vebessert, ich wär zwar de Klaus (*), awwer mei Fraa wär die Ulrigge. Später simma noo Norddeitschland gezoo. Ich hann uns  in beschtem Hochdeitsch  vorgestellt: ich wäre  der Klaus (*)  und meine Frau  die Ulrigge . Dann hann die doo owwe uns aa noch de Artikel geklaut, unn iwwer eemooo ware ma nur noch Klaus (*)  und  Ulrieke .